Ügyiratszám: HSZ/35138/2019. Látta: ……………………………….

 Szilágyiné Pál Gyöngyi

 városfejlesztési csoport részéről

##### Jegyzőkönyv

**Hajdúszoboszló Város Önkormányzatának**

*Városfejlesztési és Mezőgazdasági Bizottsága 2019.12.10 - én 10.00órakor kezdődő üléséről*

**Készült:** Hajdúszoboszló Város Önkormányzata Városfejlesztési, Mezőgazdasági Bizottsága (továbbiakban: VMB) 2019. december 10 - én 10.00 órakor kezdődött nyilvános üléséről

**Jelen vannak** **a csatolt jelenléti ív szerinti bizottsági tagok:** Harsányi István, Mester József, Veres József

**Hajdúszoboszlói Polgármesteri Hivatal részéről**: Lőrincz László, Szilágyiné Pál Gyöngyi, Szabóné Szabó Mária, Kiss Andrea, Széles Orsolya, Tokai – Kiss Gábor

**Meghívottak:** Czeglédi Gyula polgármester, Dr. Kovács Gergely alpolgármester, Matyasovszki Mónika - Volán Zrt részéről, Kurucz Zoltánné - Aranykapu Óvoda részéről

**Jegyzőkönyvvezető:** Molnár Edit

Harsányi István/VMB elnök: Köszönti a Bizottság tagjait, a hivatal munkatársait. Rövid bemutatkozást követően, a közös munka elkezdődik. Megállapítja, hogy a Bizottság határozatképes, az 5 bizottsági tag közül 3 tag jelent meg az ülésen.

A kiküldött napirendi javaslatokhoz képest „Előterjesztés csomópontok fejlesztéséről” szóló előterjesztést kéri. Aki támogatja az előterjesztés megtárgyalását, az kézfeltartással jelezze.

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az „Előterjesztés csomópontok fejlesztéséről” szóló előterjesztés naprendek közötti megtárgyalását.

Harsányi István/VMB elnök: Aki az így kialakított módosított napirendi javaslatokat elfogadja, kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az alábbi napirendi javaslatokat, és a következő határozatot hozta:

**1/2019. (XII.10.) VMB határozat:**

**Hajdúszoboszló Város Önkormányzatának Városfejlesztési és Mezőgazdasági Bizottsága a 2019. december 12 - ei ülésének napirendjét a következők szerint határozza meg:**

**NAPIRENDI PONTOK:**

**Képviselő testület 2019.december 12-i anyagának véleményezése:**

1. Előterjesztés a helyi menetrendszerinti autóbusz-közlekedés 2019.01.01-2019.09.30. közötti időszakban végzett működéséről. (1.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés autóbusszal végzett helyi menetrendszerinti személyszállításra vonatkozó közszolgáltatási szerződés módosításáról. (2.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés konténer WC áthelyezéséről. (7.sz. Képviselőtestületi napirendi javaslat)

Előadó: vezérigazgató

1. Előterjesztés településrendezési tervek módosítására. (10.sz. Képviselőtestületi napirendi javaslat)

Előadó: városi főépítész

1. Előterjesztés „ötletpályázat” kiírására. (11.sz. Képviselőtestületi napirendi javaslat)

Előadó: városi főépítész

1. Előterjesztés a Csontos u. 81. szám alatti fogott telek értékesítésére. (19.sz. Képviselőtestületi napirendi javaslat)

Előadó: gazdasági irodavezető

1. Előterjesztés a Hőforrás u. 108. szám alatti telekrész értékesítésére. (20.sz. Képviselőtestületi napirendi javaslat)

Előadó: gazdasági irodavezető

1. Előterjesztés az Aranykapu Óvoda udvarán zárt csapadékvíz elvezetés kiépítésével kapcsolatosan. (23.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés a Hősök terén lévő támfal burkolatának szükséges mértékű felújításáról. (24.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés fásításról. (25.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés egyedi gazdasági tájékoztató tábla közterületen történő kihelyezésével kapcsolatban. (26.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Beszámoló a 2019. évben végzett beruházási, felújítási munkákról. (27.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Beszámoló a város kommunális infrastruktúra helyzetéről. (28.sz. Képviselőtestületi napirendi javaslat)

 Előadó: városfejlesztési irodavezető-helyettes

1. Előterjesztés csomópontok fejlesztéséről

Előadó: városfejlesztési irodavezető-helyettes

**Csak bizottsági anyag:**

1. Előterjesztés parkolóhelyek lakótelepi gépjárművek részére történő kijelöléséről

Előadó: városfejlesztési irodavezető-helyettes

1. Előterjesztés Kossuth – Hőgyes utca körforgalmi csomópont miatti forgalmi rend módosításáról

Előadó: városfejlesztési irodavezető-helyettes

Bejelentések, tájékoztatások

**Napirendi pontok megtárgyalása:**

1. **Előterjesztés a helyi menetrendszerinti autóbusz-közlekedés 2019.01.01-2019.09.30. közötti időszakban végzett működéséről.**

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények sincsenek, ezért a szavazás következik. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**2/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Mezőgazdasági Bizottsága támogatja, hogy Hajdúszoboszló Város Önkormányzatának Képviselő – testülete a Volánbusz Zrt. Hajdúszoboszló város területén végzett menetrend szerinti helyi személyszállítás 2019.01.01-09.30. időszak vonatkozásában elkészült tájékoztatóban foglaltakat elfogadja.**

Határidő : 2019. december 12.

Felelős : elnök

1. **Előterjesztés autóbusszal végzett helyi menetrendszerinti személyszállításra vonatkozó közszolgáltatási szerződés módosításáról.**

Harsányi István/VMB elnök: A személyszállítással kapcsolatosan régóta visszatérő lakossági igény, a Tesco járat visszaállítása. Javasolja, hogy készüljön egy költségkalkuláció a Hivatal felkérésére, hogy mennyibe kerülne a városnak a járat visszaállítása. Ugyancsak érdemes lenne áttekinteni újfent a járatok kihasználtságát, és ebből következően amennyiben van rá lehetőség, kisebb autóbuszok üzembe helyezését.

Czeglédi Gyula/polgármester: Támogatja, hogy legyen hivatalos megkeresés a Volánbusz Zrt irányában, ahol a menetrendből adódó lakossági panaszok, a kisebb autóbuszok használata, új járatok indítása is szóba kerül. A peremkerületben élők (Hőforrás utca, Csontos utca), a Bánomkerti lakosok, több fórumon jelezték, hogy nem tudnak bejutni a belvárosba autóbusszal egyáltalán, vagy a menetrend nem megfelelő. Ugyancsak jelezték a temetői járat visszaállítását is. Célszerű lenne a negatívumokat áttekinteni, és ott ahol a város számára is vállalható költséggel működtethetőek a járatok, azokat az igényeknek megfelelően módosítani.

Matyasovszki Mónika/Volánbusz Zrt részéről: Mindenben együttműködnek az önkormányzattal, és igyekeznek a lakossági igényeknek is megfelelni. Amennyiben megérkezik hozzájuk a megkeresés, azonnal válaszolnak.

Harsányi István/VMB elnök: Mindannyian találkozunk ezekkel a lakossági panaszokkal, ezért javasolja, hogy fenti kiegészítéssel szavazzanak az előterjesztésről. Aki ezzel egyetért, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés kiegészített határozati javaslatát, és a következő határozatot hozta:

**3/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Mezőgazdasági Bizottsága támogatja, hogy Hajdúszoboszló Város Önkormányzatának Képviselő-testülete támogassa az autóbusszal végzett helyi menetrend szerinti személyszállítási közszolgáltatási szerződés előterjesztés szerinti módosítását.**

A Városfejlesztési és Mezőgazdasági Bizottság javasolja a Képviselő Testületnek, hogy felhatalmazza a Polgármesteri Hivatal érintett szakirodáját, hogy levélben keresse meg a Volánbusz Zrt-t:

* **a Tesco járat mielőbbi visszaállításával kapcsolatosan, amennyiben a város számára elfogadható költségkalkuláció készül.**
* **az autóbuszjáratok kihasználtságának vizsgálatát, és a gazdasági paraméterek figyelembevételét követően, kisebb autóbuszok üzembe helyezésének lehetőségeivel kapcsolatosan.**
* **a korábbi menetrendváltozásból származó negatívumok felülvizsgálatát kell indítványozni (pl: a Bánomkertben, és a Hőforrás utcán túli peremterületben élők városközpontba bejutásának áttekintését ill. a temetői járat visszaállítását illetően).**
* **célszerű lenne a lakossági igények kielégítését célzó, új autóbusz útvonalak beindítását, járatokat sűrítését igényelni.**

Határidő : 2019. december 12.

Felelős : elnök

1. **Előterjesztés konténer WC áthelyezéséről.**

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények nincsenek, ezért a szavazás következik. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**4/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Mezőgazdasági Bizottsága támogatja, hogy Hajdúszoboszló Város Önkormányzatának Képviselő-testülete hozzájáruljon, hogy a jelenleg Gábor Áron utcán található konténer WC a Szabadidőparkba kerüljön áthelyezésre.**

**Az áthelyezéssel kapcsolatos feladatok elvégzésével megbízza a Hajdúszoboszlói Nonprofit Zrt-t.**

Határidő : 2019. december 12.

Felelős : elnök

1. **Előterjesztés településrendezési tervek módosítására.**

Tokai – Kiss Gábor/városi főépítész: Röviden ismerteti az előterjesztés szakmai tartalmát, és felhívja a figyelmet arra, hogy a folyamat végigvitele ½ év – 1 év közötti időtartam, tekintettel arra, hogy sajátos eljárási rendről van szó! Azaz a testületi döntéssel nem lép életbe a döntés!

Harsányi István/VMB elnök: Kérdések, hozzászólások, vélemények nincsenek. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**5/2019. (XII.12.) VMB határozat:**

**1. Hajdúszoboszló Város Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete elvi támogatást adjon Peterman László részére, hogy a hatályos településrendezési tervet módosítja. A módosítás során a 0220/8 hrsz. alatti terület egy része utcanyitás, és kétoldali telekosztás céljára belterületté válik. A területen, és a jelenleg magánterületen áthaladó csapadékvíz-elvezető árok nyomvonala kiváltásra kerül önkormányzati tulajdonú területre. Valamennyi felmerülő költség (TRT módosítás, belterületbe vonás, árokáthelyezés, közművesítés) a vállalkozót terheli.**

**A Képviselő-testület felhatalmazza a polgármestert a településrendezési szerződés aláírására.**

**2. Hajdúszoboszló Város Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete kezdeményezze, hogy a 2475/20 és a 2475/21 hrsz. ingatlanokon történő utcanyitás kerüljön ki a szabályozási tervből, és ezek az ingatlanok a 2475/22 és 2475/23 hrsz-ú területekkel egységesen K-id/3 jelű, Idegenforgalmi hasznosítású különleges területként szerepeljenek. A TRT módosítással kapcsolatos költségek viselője a Szoboszló Residence Zrt.**

Határidő : 2019. december 12.

Felelős : elnök

1. **Előterjesztés „ötletpályázat” kiírására.**

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények nincsenek, ezért a szavazás következik. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**6/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága a Képviselő testület részére támogatásra javasolja, *hogy 5 tervező megbízásával készüljenek tervjavaslatok a szabadtéri színpad és a Hotel AquaSol közötti közterület lehetséges hasznosítására, gazdagítására, funkciókkal való megtöltésére. A tervezési feladatokra a 2020 évi költségvetés terhére 5.000.000 Ft keretösszeget biztosít. A felkért bírálók javaslata alapján készüljön kiértékelés és előterjesztés a megvalósításra.***

***A felkért tervezők:***

***• Fésüs Építész Kft.***

***• ifj. Gyöngyösi Miklós***

***• Kálmán Zalán***

***• Rácz Zoltán***

***• S-Tér Kft.***

***A felkért bírálók:***

***• Czeglédi Gyula polgármester***

***• Harsányi István bizottsági elnök***

***• Tokai-Kiss Gábor városi főépítész***

***• Szilágyiné Pál Gyöngyi városi főmérnök***

***• Zsemberi István településtervező***

Határidő : 2019. december 12.

Felelős : elnök

1. **Előterjesztés a Csontos u. 81. szám alatti fogott telek értékesítésére.**

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények nincsenek, ezért a szavazás következik. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**7/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete továbbra is fenntartsa a 120/2019.(VII.5.) számú Kt.határozatában foglaltakat és hozzájárulását adja a Hajdúszoboszló, Csontos u.81. szám alatti 4421 hrsz –ú telek értékesítéséhez a rajta található 4421/A hrsz-ú lakóház társtulajdonosa, Krasznai József (4200. Hajdúszoboszló, Haladás u. 17.) részére 2.850.000 Ft eladási áron.**

**Vevő a vételárat az adás – vételi szerződés aláírásával egyidejűleg fizeti meg az eladó számlájára.**

**A Képviselő – testület felhatalmazza a Polgármestert az adás – vételi szerződés aláírására.**

Határidő : 2019. december 12.

Felelős : elnök

1. **Előterjesztés a Hőforrás u. 108. szám alatti telekrész értékesítésére.**

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények nincsenek, ezért a szavazás következik. Aki az előterjesztés 1 .számú határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**8/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete a Hajdúszoboszló, Hőforrás u.108.sz. alatti 4287 hrsz-ú ingatlan 97/399-ed tulajdon hányadára vonatkozóan Rásó Róbert és Erdős András eladó által 2019.11.11 napon közölt megállapodásra vonatkozóan Hajdúszoboszló Város Önkormányzata lemondjon elővásárlási jogáról.**

Határidő : 2019. december 12.

Felelős : elnök

Harsányi István/VMB elnök: Kéri, hogy aki az előterjesztés 2.számú határozati javaslatát elfogadja az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**9/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete hozzájárulását adja a Hajdúszoboszló, Hőforrás u. 108. szám alatti 4287 hrsz –ú ingatlanban lévő 97/399-ed tulajdoni hányad értékesítéséhez Rásó Róbert és Erdős András tulajdonostársak részére 2.000.000 Ft eladási áron.**

**Vevők az ingatlanrészt a teljes ingatlanban lévő tulajdoni hányaduk arányában vásárolják meg. Vevők a vételárat az adásvételi szerződés aláírásával egyidejűleg fizetik meg az eladó számlájára.**

**A Képviselő – testület felhatalmazza a Polgármestert az adásvételi szerződés aláírására.**

Határidő : 2019. december 12.

Felelős : elnök

1. **Előterjesztés az Aranykapu Óvoda udvarán zárt csapadékvíz elvezetés kiépítésével kapcsolatosan.**

Szilágyiné Pál Gyöngyi/ városfejlesztési irodavezető – helyettes: Az óvoda területéről a vizet egyrészt a meglévő zárt csapadékvízelvezető rendszerbe kötik, míg néhány bekötést ugyancsak az óvoda területén lévő szivárgóba vezetik.

Harsányi István/VMB elnök: Amennyiben nincs kérdés, hozzászólás, a szavazás következik. Kéri, hogy az előterjesztés határozati javaslatáról kézfeltartással szavazzanak:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**10/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete legfeljebb bruttó 1.456.710,-Ft keretösszeget biztosítson az Egyesített Óvoda Aranykapu Óvoda tagintézménye részére, az intézmény udvarán, az épület csapadékvíz elvezetésének zártan történő kiépítésére a 2019. évi városi költségvetés intézményfelújítás kerete terhére.**

Határidő : 2019. december 12.

Felelős : elnök

1. **Előterjesztés a Hősök terén lévő támfal burkolatának szükséges mértékű felújításáról.**

Szilágyiné Pál Gyöngyi/ városfejlesztési irodavezető – helyettes: A támfal felújításának problémájára végleges megoldást kell találni. Amennyiben nem nyer támogatást a jelenlegi formájában az előterjesztés, akkor kéri a bizottságot, hogy állagmegóvási munkákra 500 eFt keretösszeget biztosítson.

Mester József/VMB tag: Egy valós átalakítás mennyibe kerülne?

Szilágyiné Pál Gyöngyi/ városfejlesztési irodavezető – helyettes: A teljes átalakítás jelentős összegbe kerülne, mert cca 180 m2 –ről van szó.

Harsányi István/VMB elnök: Javasolja, hogy egy szakértőkből álló csapat vizsgálja meg a támfal jelenlegi állapotát és adjon javaslatot a helyreállítási módokra.

Tokai – Kiss Gábor/városi főépítész: Célszerű lenne építésügyi szakértőt felkérni, és ennek a csapatnak a szakértő vezetése alatt működni. Természetesen egy ilyen szakértőnek díja is van, amit be kell kalkulálni a költségekbe.

Czeglédi Gyula/polgármester: Támogatja azt az elképzelést, mely szerint ez a team 2020 tavaszáig fogalmazzon meg egy szakmailag alátámasztott javaslatot a helyreállítási munkákra vonatkozóan, melyből készüljön előterjesztés a Képviselő – testület felé, mely alapján megalapozott döntést tudnak hozni a támfal sorsát illetően.

Harsányi István/VMB elnök: Javasolja, hogy mielőtt megoldódna a támfal helyreállítása, már most gondolkodjunk a pannók későbbi, méltó elhelyezéséről.

Tokai – Kiss Gábor/városi főépítész: A pannók fölött kialakított acélszelvények balesetveszélyesek, támogatja a méltó helyre történő elszállításukat.

Dr.Kovács Gergely/alpolgármester: Egyetért a történelmi képek áthelyezésével, mivel közelről kevéssé élvezhetőek, megfelelő távolságból pl: a parkolóból már jól láthatóak, itt azonban rendszeresen autók parkolnak, tehát a pannók nem érik el közösség összekovácsoló céljukat. Szerencsésebb lenne egy másik helyszínre szállítani őket.

Szilágyiné Pál Gyöngyi/ városfejlesztési irodavezető – helyettes: Amennyiben szakértő bevonását kéri a Tisztelt Bizottság, annak a tiszteletdíja miatt kéri, hogy a rendelkezésre álló keretet 1.000.000 Ft –ra emeljék. Ezekkel a kiegészítésekkel támogatja a határozati javaslat elfogadását.

Harsányi István/VMB elnök: Aki a fenti kiegészítéseket elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés kiegészített határozati javaslatát, és a következő határozatot hozta:

**11/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő-testülete az Emlékezés terén lévő támfal burkolatának szükséges javítási munkáit, 2020. tavaszáig vizsgálja felül. A felülvizsgálatot szakemberekből álló team keretében, építésügyi (igazságügyi) szakértő bevonásával végezze el, és dolgozzon ki alternatívákat a támfal végleges helyreállítására. Az iroda tegyen javaslatot a pannók más helyszínen történő, méltó elhelyezésére.**

**A szükséges feladatok elvégzéséhez bruttó 1.000.000 Ft keretösszeget biztosít, a 2019 évi városi költségvetés tartalékkerete terhére.**

Határidő : 2019. december 12.

Felelős : elnök

1. **Előterjesztés fásításról.**

Szilágyiné Pál Gyöngyi/ városfejlesztési irodavezető – helyettes: Módosítja a határozati javaslat mellékletét, melyben a 27 db tuja helyett 16 db madárberkenyét helyeznének el, ebből 5 db a Szurmai utcára, 3 db a Sarló utcára, 8 db a Tóth Árpád utcára kerülne. Az ár természetesen nem módosul.

Dr. Kovács Gergely/alpolgármester: Javasolja, hogy a jövőben készüljön fa ültetési terv, egyfajta koncepció, amelyben tervszerűen, egységes utcaképet kialakító tervezés folyamán, az ötödik év végére városunk élhetőbb legyen.

Tokai – Kiss Gábor/városi főépítész: Egyetért a koncepcióval, karakteres fasorok kialakítását javasolja.

Harsányi István/VMB elnök: Aki támogatja a módosított határozati javaslatot, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés módosított határozati javaslatát, és a következő határozatot hozta:

**12/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatásra javasolja, a Képviselő – testület részére, hogy az 1.sz. mellékletben megjelölt helyszíneken, és az 1.sz. melléklet szerinti darabszámú és típusú növények telepítését, a fákat karózva, dréncsövezve, 2 éves utógondozással, garancia nélkül.**

**A fák beszerzésével és telepítésével a Hajdúszoboszlói Városgazdálkodási Nonprofit Zrt –t bízza meg.**

**Hajdúszoboszló Város Önkormányzatának Városfejlesztési és Műszaki Bizottsága támogatásra javasolja a Képviselő – testület részére fa ültetési koncepció készítését, melyben a fák kiültetése tervszerűen, környezet és tájvédelmi szempontok figyelembevételével történik.**

Határidő : 2019. december 12.

Felelős : elnök

1. Előterjesztés egyedi gazdasági tájékoztató tábla közterületen történő kihelyezésével kapcsolatban.

Harsányi István/VMB elnök: Az előterjesztőnek nincs kiegészítése, kérdések és hozzászólások, vélemények sincsenek, ezért a szavazás következik. Aki az előterjesztés határozati javaslatát elfogadja, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**13/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő - testülete támogassa a Gorkíj utca 9/a. sz. ingatlan előtt, 1 db 1 m2 méretű talajhoz rögzített, egyedi gazdasági tájékoztató tábla fennmaradásához azzal a feltétellel, ha a jelenlegi helyéről a Gorkíj utca útburkolatának szélétől legalább 1,5 méter távolságra áthelyezésre kerül. Kérelmező köteles 2020. december 31. napját megelőzően településképi véleményezési eljárást kezdeményezni, amennyiben továbbra is fennáll a tábla kihelyezésének igénye.**

Határidő : 2019. december 12.

Felelős : elnök

1. **Beszámoló a 2019. évben végzett beruházási, felújítási munkákról.**

Harsányi István/VMB elnök: A könnyebb áttekinthetőség miatt javasolja egy táblázat elkészítését, melyben a felmerült költségeket, az előirányzatot, esetleges problémákat, bevételeket szeretnék látni. Kérése, hogy a Pénzügyi Bizottság ülésére készüljön el ez a melléklet. Aki támogatja az előterjesztés módosítását, az előbb említett melléklet elkészültével, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**14/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága elfogadásra javasolja a Képviselő – testület részére a 2019. évi beruházásokról és felújításokról készült beszámolót azzal, hogy a mellékletében a beruházásokról készüljön összesítő táblázat, melyben teljeskörűen megjelenik a beruházások minden lényeges közgazdasági adattartalma.**

Határidő : 2019. december 12.

Felelős : elnök

1. **Beszámoló a város kommunális infrastruktúra helyzetéről.**

Harsányi István/VMB elnök: A város egyes területein a kommunális infrastruktúra ellátottság nem megfelelő. Megoldást kell találni a kukák melletti szeméthalmokra. A zöldfelületek kaszálása is probléma, melyre az elkülönített fedezet kevés. Az előterjesztés alátámasztja, hogy a VGNZRT részére több pénz kell, és több dolgozóval kell működnie.

Amennyiben nincs további hozzászólás, kérdés, akkor a szavazás következik. Aki a határozati javaslattal egyetért, az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**15/2019. (XII.12.) VMB határozat:**

***Hajdúszoboszló Város* Önkormányzatának Városfejlesztési és Műszaki Bizottsága támogatja, hogy Hajdúszoboszló Város Önkormányzatának Képviselő – testülete a város kommunális infrastruktúrájának helyzetéről szóló beszámolót elfogadja.**

Határidő : 2019. december 12.

Felelős : elnök

1. **Előterjesztés csomópontok fejlesztéséről**

Harsányi István/VMB elnök: Az előterjesztés egyértelmű, amennyiben nincs kérdés, hozzászólás, a szavazás következik. Aki a határozati javaslatot elfogadja az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**15/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatásra javasolja a Képviselő – testület felé, hogy a Nádudvari út – Bajcsy – Zsilinszky utca – Dózsa György út, a Tokay utca – Új utca – Rákóczi utca és a József Attila utca – Szilfákalja – Debreceni út – Jókai sor csomópontok biztonságosabbá tétele érdekében megvalósíthatósági tanulmánytervek készítését a 2019.évi városi költségvetés 13.sz. melléklet 18/ÖK költségsora (Nádudvari csomópont átépítése) terhére.**

Határidő : 2019. december 12.

Felelős : elnök

1. **Előterjesztés parkolóhelyek lakótelepi gépjárművek részére történő kijelöléséről**

Harsányi István/VMB elnök: Az előterjesztés egyértelmű, amennyiben nincs kérdés, hozzászólás, a szavazás következik. Aki a határozati javaslatot elfogadja az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**16/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatja a Hősök tere 19. sz. alatti Társasház mögött, a közterület déli részén kialakított szervízútról megközelíthető, 9 db pakolóhely kijelölését lakótelepi gépjárművek részére a „Várakozóhely” jelzőtábla alatt 1 db „Lakótelepi gépjárművek” feliratú H-107 kiegészítő tábla elhelyezésével.**

**Ezzel egyidejűleg a Társasháznak a közterületen tárolt hulladékgyűjtő edényzetének áthelyezéséről szükséges gondoskodnia a kijelölt parkolóhelyek környezetében, nem parkolóhely igénybevételével.**

Határidő : 2020. január 31.

Felelős :Jegyző, VG NZrt. – vezérigazgató

1. **Előterjesztés Kossuth – Hőgyes utca körforgalmi csomópont miatti forgalmi rend módosításáról**

Harsányi István/VMB elnök: Az előterjesztés egyértelmű, amennyiben nincs kérdés, hozzászólás, a szavazás következik. Aki a határozati javaslatot elfogadja az kézfeltartással jelezze:

A VMB (döntéshozatalban 3 fő vesz részt) 3 igen szavazattal (Harsányi István, Mester József, Veres József) ellenszavazat és tartózkodás nélkül elfogadta az előterjesztés határozati javaslatát, és a következő határozatot hozta:

**17/2019. (XII.12.) VMB határozat:**

**Hajdúszoboszló Város Önkormányzatának Városfejlesztési és Műszaki Bizottsága támogatja**

* **a Kossuth utca elején „Kivéve célforgalom” kiegészítő táblával a „Járműszerelvénnyel behajtani tilos” (Kksz. 46. ábra) jelzőtábla kihelyezését;**
* **a kenyérgyár bejárója utáni szakaszon „12 m hosszúságkorlátozás” (Kksz. 37. ábra) jelzőtáblákkal hosszúságkorlátozás bevezetését;**
* **„12 m hosszúságkorlátozás” jelzőtáblák kihelyezésével hosszúságkorlátozás bevezetését a Hőgyes utca Bocskai utca – Kossuth utca közötti szakaszán, valamint a Luther utca – Kossuth utca közötti szakaszán és a Kossuth utca Baross utca – Hőgyes utca közötti szakaszán.**

**A közlekedési táblák kihelyezéséhez szükséges pénzügyi forrás a városi költségvetés, városüzemeltetési tábla (9. sz. melléklet) „Belterületi utak fenntartása” megnevezésű pénzügyi kereten biztosított.**

Határidő : 2020. január 31.

Felelős :Jegyző, VG NZrt. – vezérigazgató

**Bejelentések, tájékoztatások:**

Szilágyiné Pál Gyöngyi/ városfejlesztési irodavezető – helyettes: A II. Világháborús emlékműnél fagyási károk keletkeztek. Győri Lajos szobrászművésztől beérkezett ajánlat alapján 5.073.650 Ft értékben készülne új talapzat úgy, hogy a sérült oszloprészt a művész levágná, a teljes felület lecsiszolása után az összes nevet újra vésné.

Czeglédi Gyula/polgármester: Ugyancsak ezzel a szobrászművésszel tárgyalnak a Tiranoni emlékmű elkészítésével kapcsolatosan. Természetesen amennyiben a tárgyalások lehetővé teszik, előterjesztik az anyagot a Képviselő – testület felé.

Harsányi István/VMB elnök: Amennyiben további bejelentés nincs, a bizottsági ülést 11,50 – kor az ülést bezárja.

**k.m.f.**

**Mester József Harsányi István**

VMB tag VMB elnök

**Molnár Edit**

jegyzőkönyv vezető